Планинички манастир
Планиничкият манастир „Свети Никола“ (), известен и като Държински манастир, е манастир в Западните покрайнини, Сърбия, в землището на село Планиница (Горна или Бугарска Планиница), Царибродско.

География 
Манастирът се намира на 14 километра западно от Цариброд.

История и архитектура 
Манастирският комплекс се състои от църквата „Св. Никола“, камбанария, конак и други постройки. Според надписа в църквата, запазен в западната част на наоса, църквата е „изписана през април и завършена на 22 април при поп Стефан в 7114 г. [1606 г.]“.

Църквата е еднокорабна, триконхална, засводена, с двускатен покрив. Размерите ѝ са 8х6,3 m, а дебелината на стените – 0,6 m. Певниците и апсидата имат самостоятелни керемидени покриви.

През 1910 година манастирът е притежавал 62 парчета земя с обща площ 211,4 декара. Според доклад на царибродския архиерейски наместник от януари 1942 г., манастирът почти не притежава ниви, но има около 1000 декара гори.

Днес манастирът е недействащ.

Стенописи 
Смята се, че стенописите са дело на софийския зограф св. Пимен Зографски и неговите ученици, работили в края на 16 и началото на 17 век.

В източната част от потона е изобразен Христос от „Възнесението“, в централната – Христос Пентократор, вписан в тетраморф. В апсидата е изобразена Богородица Платитера (Ширшая небес), долу с „Поклонение на жертвата“. Над апсидата, под прозореца е вместено изображение на св. Убрус. На западната стена са изобразени композициите „Преображение“ и „Успение Богродично“. Отвън, в люнета на западната стена над входа е поставен патронът – свети Никола. На западната фасада на външната страна на църквата е изписано голямо изображение на Страшния съд.

Бележки 

Манастири и църкви в Западните покрайнини
Община Цариброд
Манастири в Нишката епархия
Църкви в Нишката епархия